«Αυτό το πρόγραμμα είναι ευκαιρία ζωής για μένα»
ένας Έλληνας και ένας Κύπριος μαθητής εξερευνούν τις ΗΠΑ μέσω του προγράμματος Benjamin Franklin Transatlantic Fellows
Περίπου 100 μαθητές από 37 χώρες της Ευρώπης και της Ασίας βρέθηκαν στις ΗΠΑ φιλοξενούμενοι του εκπαιδευτικού προγράμματος Benjamin Franklin Transatlantic Fellows που πραγματοποιείται υπό την αιγίδα του Υπουργείου Εξωτερικών των ΗΠΑ. Μεταξύ αυτών ήταν ο 16χρονος Ευθύμιος Σκούφας από την Λάρισα και ο 18χρονος Ανδρέας Γεωργιάδης από την Λευκωσία της Κύπρου. Τους δύο νεαρούς συναντήσαμε κατά την επίσκεψη τους στα στούντιο της Φωνής της Αμερικής. Φανερά ενθουσιασμένοι μας μίλησαν για το πρόγραμμα Benjamin Franklin Transatlantic Fellows αλλά και τις εμπειρίες τους από όσα είχαν δει μέχρι εκείνη την ημέρα. Το συγκεκριμένο πρόγραμμα, όπως μας είπαν, έχει στόχο να φέρει σε επαφή μαθητές από την Ευρώπη και την Ασία με το εκπαιδευτικό και πολιτικό σύστημα των ΗΠΑ καθώς επίσης και με την καθημερινότητα των αμερικανών, δίνοντας τους την ευκαιρία κατά την διαμονή τους εδώ να αποκτήσουν μια ολοκληρωμένη εικόνα της Αμερικανικής κουλτούρας και του Αμερικανικού πολιτισμού. Χαρακτηριστικά της εντύπωσης που τους προκάλεσαν τα όσα συνέβαιναν αυτές τις μέρες ήταν τα όσα μας είπε ο Ευθύμης στο ξεκίνημα της συζήτησης μας: «Παρόλο που οι προσδοκίες μου ήταν τεράστιες, το πρόγραμμα ξεπέρασε ακόμα και αυτές τις προσδοκίες. Είναι κυριολεκτικά εκπληκτικό και είναι ευκαιρία ζωής αυτό το πρόγραμμα για μένα». Με τον ίδιο ενθουσιασμό συνέχισε ο Ανδρέας: «Θα πάρω κάποιες γνώσεις που θα μπορώ να χρησιμοποιήσω σε όλη μου τη ζωή. Θα δω διαφορετικές απόψεις από τα παιδιά που ήρθαν από άλλες χώρες του κόσμου και αυτό είναι που με ενθουσίασε περισσότερο. Έχω πάει σε άλλα δύο εκπαιδευτικά προγράμματα αλλά όχι σε τέτοιο βαθμό. Αυτό πιστεύω είναι ένα από τα πιο καλά οργανωμένα προγράμματα που έχω λάβει μέρος». O 16χρονος Ευθύμης όταν ρωτήθηκε τι ελπίζει να αποκομίσει από αυτό το πρόγραμμα μας απάντησε με αφοπλιστική ειλικρίνεια «τα πάντα». «Δεν θέλω να φέρω πίσω ούτε κάτι υλικό, ούτε κάτι πνευματικό, θέλω να φέρω τα πάντα. Είναι ένας μήνας στον οποίο πραγματικά κάνω πράγματα τα οποία ποτέ δεν φαντάστηκα ότι θα μπορούσα να κάνω και επισκέπτομαι μέρη τα οποία θα ήταν πολύ δύσκολο να επισκεφθώ μόνος μου. Κάνουμε μαθήματα που είναι τρομακτικού επιπέδου, εξαιρετικού επιπέδου, με καταπληκτικούς καθηγητές τα οποία δεν ξέρω αν θα είχα την ευκαιρία να κάνω στην Ελλάδα». Πραγματικά εντυπωσιασμένοι ήταν και οι δύο μαθητές από το Wake Forest University, το εκπαιδευτικό ίδρυμα στο οποίο κυρίως φιλοξενούνταν. «Έχει εγκαταστάσεις και υποδομές τις οποίες δεν είχα ξαναδεί, ούτε πίστευα ότι θα δω στη ζωή μου», μας είπε ο Ευθύμης και συνέχισε «Είναι κυριολεκτικά ένας επίγειος παράδεισος. Όλα τα κτήρια βρίσκονται σε εξαιρετική κατάσταση, έχουν εξαιρετικό υλικό το οποίο επιτρέπει στους καθηγητές να δουλέψουν με τον τρόπο που επιθυμούν. Είναι ευλογία να μπορεί κανείς να σπουδάσει σε ένα τέτοιο Πανεπιστήμιο». Όσο για το αν θα επέλεγαν τις ΗΠΑ για τις πτυχιακές σπουδές τους η απάντηση του 18χρονου Ανδρέα ήταν άμεση: «Πριν από 3 ώρες τηλεφώνησα στον πατέρα μου και του ανακοίνωσα ότι θα έρθω στην Αμερική, δεν ξέρω πως το πήρε, αλλά εγώ είμαι πραγματικά εντυπωσιασμένος. Αυτά που μάθαμε τις 10 μέρες που είμαστε εδώ μπορεί να μην τα μάθαμε ένα χρόνο που πηγαίναμε σχολείο». Πραγματικά συναρπαστικά ήταν τα simulations στα οποία έλαβαν μέρος και μας περιέγραψε ο 16χρονος Ευθύμης. «Αναλάβαμε τον ρόλο διπλωματών και είδαμε πως είναι η πραγματική ζωή ενός διπλωμάτη, μια μέρα από τη ζωή ενός διπλωμάτη, η οποία είναι πραγματικά δύσκολη. Αναλάβαμε τον ρόλο αρχηγών κρατών και προσπαθήσαμε να λύσουμε τα προβλήματα μας μέσα από διαπραγματεύσεις, κάτι που είναι πολύ δύσκολο οφείλουμε να ομολογήσουμε». Ιδιαίτερα χαρούμενοι ήταν και οι δύο μαθητές για την επαφή τους με τα παιδιά από τις υπόλοιπες χώρες και τις σχέσεις που ανέπτυξαν, σχέσεις που όπως μας είπε ο Ευθύμης ελπίζουν να κρατήσουν για πάντα. «Το κλίμα είναι εξαιρετικό ανάμεσα σε όλα τα παιδιά. Έχουμε αναπτύξει εξαιρετικούς δεσμούς φιλίας, οι οποίοι πιστεύω θα κρατήσουν για πάντα. Θα μπορέσουμε να επισκεπτόμαστε και άλλες χώρες να έχουμε άτομα που θα μας υποδέχονται, περιμένουμε τα άλλα παιδιά να έρθουν στην Ελλάδα, στην Κύπρο». Προερχόμενος από μια γεωγραφικά μικρή χώρα ο Ανδρέας απολάμβανε την επαφή με διαφορετικούς ανθρώπους όπως ανέφερε χαρακτηριστικά. «Δεν περίμενα να είχα ευκαιρία στη ζωή μου να γνωρίσω τόσο πολύ κόσμο. Ζω σε ένα νησί που η μεγαλύτερη απόσταση που μπορείς να ταξιδέψεις είναι τέσσερις ώρες. Μπορεί η περιοχή που μένω στην Λευκωσία να είναι πιο μικρή από το Wake Forest University Campus». Τις τελευταίες ημέρες του ταξιδιού τους οι μαθητές θα φιλοξενηθούν από οικογένειες Αμερικανών και έτσι θα βιώσουν με τον καλύτερο δυνατό τρόπο την καθημερινότητα στις ΗΠΑ. Πάντα χαμογελώντας ο Ανδρέας τόνισε: «Θα μας φιλοξενήσουν οικογένειες που μένουν στη North Carolinα. Θα περάσουμε κάποιες μέρες μαζί τους, θα μας δείξουν την πόλη, τα αξιοθέατα» για να τον συμπληρώσει ο Ευθύμης «Θα μπορέσουμε να δούμε ακριβώς πως είναι η ζωή ενός κατοίκου των ΗΠΑ. Θα μπορέσουμε να ζήσουμε μαζί του για αρκετές ημέρες». Με τις βαλίτσες τους γεμάτες νέες εμπειρίες, ιδέες, όνειρα και σχέδια για το μέλλον οι δύο νεαροί θα αναχωρήσουν σε λίγες ημέρες για τις πατρίδες τους για να μεταφέρουν σε φίλους, συγγενείς και συμμαθητές τα όσα έζησαν στο εκπαιδευτικό τους αυτό ταξίδι και γιατί όχι όπως μας είπαν κάποια από αυτά να τα εφαρμόσουν και στα σχολεία τους.